Burjabike arriba a València a través del servei metropolità de bicicleta, Mibisi
2025-07-24

Davall un sol de justícia, aquest matí (30-06-2015), ha quedat inaugurada, en la ciutat de València, la primera estació de Mibisi, el servei metropolità de bicicleta pública. Un servei al qual està adherit el municipi de Burjassot, a través de Burjabike, el servei municipal de lloguer de bicicletes. Aquesta estació està situada en l’esplanada del centre comercial Nuevo Centro.

A l’acte d’inauguració ha acudit l’alcalde de Burjassot, Rafa García. També han estat presents l’alcalde de Mislata, Carlos Fernández Bielsa, i Miguel Chavarría, alcalde d’Alboraia, ja que tots dos localitats, juntament amb altres municipis de l’àrea metropolitana com Godella, Paterna, Montcada, Aldaia, etc. estan adherits a aquest servei. Representant l’Ajuntament de València, ha estat present Giussepe Grezzi, regidor d’Infraestructures del Transport Públic. També ha estat present Manuel Lozao, regidor responsable del àrea de Serveis Municipals i Lluna Àrias, regidora de Compromís per Burjassot. Per part de MOVUS (Mobilitat Urbana Sostenible), empresa creadora de la xarxa Mibisi, ha assistit el seu gerent, Mauro Fiore, així com també el director de Nuevo Centro.

Rafa García ha declarat estar “satisfet d’aquest nou servei, doncs ara, per fi, ja no vivim d’esquena a València i els ciutadans de Burjassot i de la resta de municipis connectats a través de Mibisi, poden arribar fins a València amb bicicleta i, des d’ací, continuar circulant”. També ha agraït “les gestions realitzades per Lluna Àrias, ex regidora de Medi Ambient de l’Ajuntament de Burjassot”- i present en l’acte, ”gràcies a la qual Burjassot forma part d’aquesta xarxa de lloguer de bicicletes metropolità i, ara també, connectat amb la ciutat”.

L’estació de Nuevo Centro ja està operativa.